ตำรวจยืนยันการชุมนุมช่วงเช้า เป็นไปด้วยความเรียบร้อย โดยอยู่ระหว่างรวบรวมพยานหลักฐานเพื่อดำเนินคดี
พลตำรวจโท ภัคพงษ์ พงศ์เภตรา ผู้บัญชาการตำรวจนครบาล เปิดเผยว่า การชุมนุมหลายกลุ่มในช่วงเช้าจนถึงขณะนี้ ยังเป็นไปด้วยความเรียบร้อย ยืนยันผู้ชุมนุมมีความผิดหลายข้อหา ทั้งความผิด ตาม พ.ร.บ.โรคติดต่อฯ พ.ร.ก.ฉุกเฉินฯ พ.ร.บ.ความสะอาดฯ และ พ.ร.บ.จราจรฯ  ซึ่งขณะนี้อยู่ระหว่างการรวบรวมพยานหลักฐาน พิจารณาความผิด เพื่อดำเนินคดีต่อไป ส่วนผู้ชุมนุมบางคนที่อยู่ระหว่างการได้รับการปล่อยตัวชั่วคราว  ขณะนี้ ตำรวจชุดสืบสวนได้รวบรวมพยานหลักฐาน เพื่อนำไปจะเสนอต่อศาลว่าผิดเงื่อนไขการปล่อยตัวชั่วคราวหรือไม่ ซึ่งคาดว่าจะสามารถรวบรวมและยื่นเสนอต่อศาลได้ในเร็วๆ นี้ผู้บัญชาการตำรวจนครบาล ยืนยันว่า กำลังพลในการดูแลความเรียบร้อยและความปลอดภัยมีความพร้อมและเพียงพอ ซึ่งจะเน้นไม่ให้กระทบประชาชนทั่วไป ขณะที่ เส้นทางการเข้า-ออกทั้งหน้ารัฐสภาและทำเนียบรัฐบาล ตอนนี้ทุกเส้นทางยังใช้ได้ตามปกติยังไม่มีการปิดเส้นทางแต่อย่างใด ซึ่งหากไม่มีความจำเป็นก็จะไม่ปิดถนน หรือใช้สิ่งกีดขวาง